Det skulle egentlig bare være en kort tur ud i jollen for en 75-årig fisker, men han endte med at sidde strandet i sin jolle i flere timer lørdag aften. Han sejlede fra Hadsund havn for at røgte sine garn ved 19-tiden, men da familien flere timer senere endnu ikke havde hørt fra ham, slog de alarm. Politiet fik sat en helikopter i luften, der i godt tre kvarter undersøgte et område på fjorden øst for broen i Hadsund. De underrettede også andre sejlere, og det viste sig at være her, hjælpen skulle findes. Det var nemlig andre fritidsfiskere, der ved 23.30 tiden lokaliserede den 75-årige mand. Han var stadig i sin jolle, men havde fået garn i skruen. Med assistance fra de andre fritidsfiskere og Beredskabet i Mariagerfjord kommune blev han bjærget i land. Her blev han kørt til tjek på Hobro Sygehus, men havde ikke taget skade af de mange timer på vandet.

Referat:
Helikopter og beredskab måtte på arbejde lørdag aften, fordi en 75-årig mand i flere timer var forsvundet på vandet.